Karlos Santiago

Karlos Santiago Etxeberria (Irun, Gipuzkoa, 1957ko azaroaren 4a - Carlit mendia, Cerdanya, 2025eko abuztuaren 21a) gipuzkoar pedagogoa eta hezkuntzaren ikertzailea izan da. Euskal Herriko Unibertsitateko eta Lesakako Tantirumairu ikastolako irakaslea izan zen.Karlos Santiago Etxeberria ikertzailearen ekoizpen zientifikoa 1993-2017 tartean. Euskal Herriko Unibertsitatea.

Irungo Mendizaleak Elkarteko kidea zen. Lesakan bizi izan zen urteetan hainbat elkarte eta mugimendutan militatu zuen. Besteak beste, udaletxean zinegotzi izan zen eta oroimen historikoaren esparruan ere aritzu zen, Bidasoaldeko Kepa Ordoki elkartean parte hartzen zuen. 

 Hezkuntzaren alorreko ikertzailea 
Filosofia eta Hezkuntza Zientziak lizentziatura ikasi zuen EHUn. 1982tik 1988ra  bitarte irakasle aritu zen Lesakako Tantirumairu ikastolan eta gero EHUko Hezkuntza, Filosofia eta Antropologia Fakultatean aritu zen irakasle gisa 2017ra arte, erretiroa hartu zuen arte. Aditua zen hezkuntzaren ikerkuntzan, batez ere eskola errendimenduarekin eta programen eta ikastetxeen ebaluazioarekin lotutako gaietan.

1994an EHUn bertan aurkeztu zuen bere doktorego tesia, zuzendaria Iñaki Dendaluce Segurola irakaslea izan zela. Izenburua hau izan zen: "Ikasteko estrategiak eta testu eskolarrak: eskuhartze programa".  Hezkuntzan arduratzen direnek maiz egiten dituzten galdera hauentzako erantzunak topatzen saiatu ziren tesi-lan horretan:  Zer dira ikaste-estrategiak? Nola begiesten dira ikaste-estrategiak adituen aldetik? Eraginkorrak al dira? Nola lan daitezke ikaste-estrategiak eskolan? Benetan pena merezi al du eskola-curriculumean txertatzea? 

Karlos Santiago HEPE ikertaldeko kidea izan zen (HEzkuntza Programen Ebaluazioa) eta Tantak Aldizkariaren zuzendaria izan zen 15 urtez.  Hezkuntzako gaiak lantzen dituen EHUko aldizkari zientifiko hori 1989an jaio zen, UPV/EHUko Irakasleen Unibertsitate Eskoletako eta Filosofia eta Hezkuntza Zientzien Fakultateko irakasle talde baten ekimenez. Aldizkariaren ohiko gaiak Hezkuntzaren eta Pedagogiaren arazo orokorrak izaten dira, baina didaktika espezifikoen gaineko ikerlanak ere ageri dira, bai eta euskararen, elebitasunaren zein eleaniztasunaren inguruko lan esanguratsuak ere.

 Lanak 
Euskal komunitate zientifikoaren Inguma datu-basean, berak egindako 42 ekarpen azaltzen dira euskaraz. Horien artean aipagarri dira bi liburu hauek:
Ikasteko estrategiak eta testu eskolarrak: eskuhartze programa. (EHU, 1994)
Hezkuntza-ebaluazioa. Jose Francisco Lukas Mujika-rekin batera. (EHU, 2016)
EHUren ekoizpen zientifikoaren webgunean guztira Karlos Santiagoren 60 ekarpen agertzen dira. Horien artean aipagarri dira beste zortzi liburu hauek:
 Los procesos de cambio de las políticas públicas sobre orientación y apoyo a la escuela: Análisis comparado de sistemas vigentes y emergentes: estudio múltiple de casos en una muestra de Comunidades Autónomas. (Madril : Ministerio de Educación, Instituto de Formación del Profesorado, Investigación e Innovación educativa (IFIIE), 2011.)
 El diseño de política públicas sobre orientación y apoyo a la escuela: análisis comparado en las Comunidades Autónomas que modificaron el sistema L.O.G.S.E: memoria de investigación. 2008ko urtarrila - Enero 2009  (Madril : Centro de Investigación y Documentación Educativa, 2009)
 Evaluación educativa. Madril, Alianza Editorial, D.L. 2009 
 Convivencia y Conflictos en los Centros Educativos. Beste hauekin batera: Martín,E., Lukas,J.F. , eta Marchesi,A. (Gasteiz: Ararteko,2006)
 Evaluación educativa. (Alianza, 2004)
 Hezkuntza ikerkuntzarako Lexikoa. Beste hauekin batera: Lukas,J.F., Oihartzabal,L. & Pikabea,I. (Donostia:Erein, 2001)
 Percepción de la reforma educativa: informe sobre la implantación del primer ciclo de la ESO en la Comunidad Autónoma Vasca. (Argitalpen Zerbitzua)
 Ikasteko estrategiak eta testu eskolarrak: eskuhartze programa. (Donostia : Euskal Herriko Unibertsitatea, Argitarapen Zerbitzua, D.L. 1995.)

 Mendizalea 
Irungo Mendizaleak Elkarteko kidea izan zen urteetan, zuzendaritzako lanetan parte hartzen zuen eta irteerak antolatzen. Bera eta Kontxi aspalditik mendizale federatuak ziren. Seimilakoak egiten ohituta zeuden, eta planetako mendikate nagusietan ibili ziren: Himalaia, Alpeak, Andeak, Pirinioak, Europako mendiak...

Emaztearekin batera Carlit mendia igo zuen (Cerdanya, Herrialde Katalanak) 2025eko abuztuaren 21ean; handik jaisten ari zirela irrist egin zuen eta aldapan behera erori; behe lainoak zaildu egiten zuen ezer ikustea, eta zorua labainkor zegoen, langarraren ondorioz.

 Erreferentziak 

 Ikus, gainera 

 Hezkuntza, Filosofia eta Antropologia Fakultatea (EHU)
 Kontxi Erro

 Kanpo estekak 

 Karlos Santiagoren argitalpenak eta proiektuak EHUren ekoizpen zientifikoaren webgunean .
 Karlos Santiagoren curriculum laburtu bat EHUko webgunean.
 Karlos Santiago Etxeberria Inguma Datu basean (2 liburu, 20 artikulu, 13 kapitulu edo ponentzia)                 

Kategoria:Irundarrak
Kategoria:lesakarrak
Kategoria:Euskarazko tesi egileak
Kategoria:Euskal Herriko Unibertsitateko irakasleak
Kategoria:Mendizaletasun edo alpinismoan hildakoak
Kategoria:Euskal Herriko pedagogoak